खेलकुदलाई उकास्न प्रयास गर्नेछु : नवनियुक्त खेलकुदमन्त्री
नवनियुक्त युवा तथा खेलकुदमन्त्री डिगबहादुर लिम्बुले आफ्नो कार्यकालमा इमानदार प्रयास र नेतृत्वसहित नेपाली खेलकुद माथि उकास्ने प्रयास गर्ने बताएका छन् ।
काठमाडौँ — नवनियुक्त युवा तथा खेलकुदमन्त्री डिगबहादुर लिम्बुले आफ्नो कार्यकालमा इमानदार प्रयास र नेतृत्वसहित नेपाली खेलकुद माथि उकास्ने प्रयास गर्ने बताएका छन् ।राष्ट्रिय खेलकुद परिषद् (राखेप) ले आयोजना गरेको बधाई तथा शुभकामना कार्यक्रममा खेलकुदमन्त्री लिम्बुले भने, ‘केही गरौं भन्ने इच्छासाथ खेलकुद मन्त्रालयमा आएको छु, त्यसैले बढी समय दिएर भए पनि लक्ष्य पूरा गर्नेतर्फ अघि बढ्ने छु ।’उनले थपे, ‘नतिजा निकाल्न एक्लैले सम्भव हुँदैन । मलाई सबैको साथ चाहिन्छ । खेलकुद क्षेत्रभित्र समस्या छ । ती समस्या र कमी कमजोरीलाई सामूहिक प्रयासले हल गर्नुपर्छ । अझ यसमा स्थायी सरकारको रूपमा रहेका कर्मचारीको ठूलो भूमिका रहन्छ ।’राखेप उपाध्यक्ष शिव कोइरालाले खेलकुद उचाइ हासिल गर्नसक्ने मञ्च भएको बताउँदै मन्त्री लिम्बुलाई राम्रो काम गरेर खेलकुदबाट आफ्नो राजनीतिक उचाइ बढाउन सुझाए । राखेपका सदस्य–सचिव टंकलाल घिसिङले नवनियुक्त मन्त्री लिम्बुसमक्ष चुनौतीलाई अवसरमा बदल्ने अवसर भएको बताए । 